Գլխավոր նպատակներից մեկը հանրությանն իրազեկելն է խնդրի մասին: Միջոցառման կազմակերպիչներն իրազեկման յուրօրինակ եղանակ էին ընտրել՝ ներկայացնելով անազատության մեջ հայտնված գրողների պատկերներով ստենդ բացիկներ՝ բանտում գրված ստեղծագործություններից մեջբերումներով. «Մեր երկրում խնդիրները շատ են: Մարդիկ կարող են ասել՝ կրթության ոլորտի ոչ բոլոր հարցերն են լուծված, որպեսզի սկսենք մտածել բանտում կրթության իրավունքի իրացման մասին։ Դա է պատճառը, որ մենք անդրադարձել ենք հայտնիներին, որոնք այս կամ այն պատճառով հայտնվել են բանտերում: Ներկայացրել ենք հայ մեծանուն գրողներին՝ Չարենց, Մահարի, Կամսար, մինչեւ Բրոդսկի, Սերվանտես… 15 այսպիսի անուններ: Մենք փորձում ենք այս արտահայտչամիջոցով խոսել այն մասին, որ ազատության, թե անազատության մեջ մարդը պետք է հնարավորություն ունենա կրթվելու, ստեղծագործելու»: